HR Službeni list Europske unije C 372/4

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 372/04)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„HUILE D’OLIVE D’AIX-EN-PROVENCE”

EU br.: FR-PDO-0105-01279 – 17.11.2014.

ZOI ( X ) ZOZP ( )

1. Skupina koja podnosi zahtjev i legitimni interes

Syndicat AOC Huile d’olive d’Aix-en-Provence Maison des agriculteurs 22 avenue Henri Pontier 13626 Aix-en-Provence Cedex 01 Tel./telefaks: +33 442963708 E-pošta: huileoliveaix@orange.fr

Udruženje za maslinovo ulje s kontroliranom oznakom izvornosti (AOC) „Huile d’olive d’Aix-en-Provence” („Syndicat AOC Huile d’olive d’Aix-en-Provence”) sastoji se od proizvođača i prerađivača maslinova ulja „Huile d’olive d’Aix-en-Provence” te ima legitimni interes za podnošenje zahtjeva za izmjenu.

2. Država članica ili treća zemlja

Francuska

3. Rubrika specifikacije proizvoda na koju se primjenjuje/primjenjuju izmjena/izmjene

— ☐ Naziv proizvoda — ☒ Opis proizvoda — ☐ Zemljopisno područje — ☒ Dokaz o podrijetlu — ☒ Metoda proizvodnje — ☐ Povezanost — ☒ Označivanje — ☒ Ostalo: nadzor

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjena (izmjene)

Opis proizvoda

Opis proizvoda pojašnjen je i dopunjen kako bi se bolje uzeli u obzir znanja i umijeća te običaji proizvođača. Zahvaljujući tom boljem opisu karakteristika proizvoda moguće je razlikovati ulje „Huile d’olive d’Aix-en-Provence” od ulja s oznakom „zrele masline”. Maslinovo ulje izrađeno od zrelih maslina već je bilo obuhvaćeno početnom registracijom koja se temeljila na prilično širokoj definiciji proizvoda koja, međutim, nije bila utvrđena. Tim se razlikovanjem odgovara na želju skupine koja podnosi zahtjev da se bolje opišu i utvrde karakteristike proizvoda te da se potrošaču daju jasni podatci. To pojašnjenje proizlazi iz trenutačnih okolnosti razvoja tržišta maslinova ulja. Potrošač je postao stručniji u pogledu maslinova ulja i tim razlikovanjem omogućuje se ispunjavanje zahtjeva tržišta. Naime, uljari su otprilike do 1950. zbog opreme koja se upotrebljavala za ekstrakciju i zbog ograničenih proizvodnih kapaciteta mlinova tijekom sezone skladištili masline nekoliko dana prije nego što su ih mogli usitniti. Razvoj suvremenih preša nakon 1950. omogućio je da se zaobiđe ta prethodna faza dozrijevanja maslina. Međutim, uljari iz pokrajine Aix-en-Provence zadržali su običaj da se dio ulja proizvodi od maslina koje se prije usitnjavanja ostave nekoliko dana da dozrijevaju. Ovisno o dozrijevanju maslina prije njihove prerade, utvrđena su analitička i senzorna svojstva:

— najveći sadržaj slobodne kiselosti maslinova ulja izrađena bez prethodnog dozrijevanja maslina smanjen je na 0,8 g/100 g, dok ta vrijednost u slučaju ulja od zrelih maslina iznosi 1,5 g/100 g;

— pojašnjena su aromatska svojstva:

— maslinovo ulje izrađeno bez prethodnog dozrijevanja maslina ima miris svježe trave, sirove artičoke i katkad primjese vanilije. U ustima su prisutne i arome svježe trave i/ili sirove artičoke koje su katkad upotpunjene primjesama oraha, svježih lješnjaka i šumskog voća. Na kraju u ustima može biti prisutna aroma papra,

— maslinovo ulje proizvedeno nakon prethodnog dozrijevanja maslina ima prilično intenzivan miris kojim prevladavaju arome prepečenog kruha, crne masline i kuhane artičoke katkad upotpunjene primjesama kakaa ili vanilije. U ustima prevladavaju arome kruha s kvascem, crne masline, kakaa i kuhane artičoke;

— razine gorčine i pikantnosti utvrđene su i unesene u specifikaciju proizvoda:

— za maslinovo ulje izrađeno bez prethodnog dozrijevanja maslina, pikantnost i gorčina tijekom prva četiri mjeseca nakon usitnjavanja iznose od 1 do 5 na organoleptičkoj ljestvici Međunarodnog vijeća za masline (IOC), a zatim postupno slabe te nakon tog razdoblja iznose od 1 do 3,

— za maslinovo ulje izrađeno nakon prethodnog dozrijevanja maslina, pikantnost i gorčina tijekom prva četiri mjeseca nakon usitnjavanja iznose najviše 2 na organoleptičkoj ljestvici IOC-a, a zatim postupno slabe te nakon tog razdoblja iznose manje od 1.

Osim toga, radi očuvanja kvalitete za potrošača, indeks peroksida smanjen je na najviše 15 mEq O2 po kilogramu ulja umjesto početnih 20.

Ograničenje za indeks K270 izbrisano je jer je taj parametar uvelike povezan s kiselosti i indeksom peroksida. Stoga njegovo brisanje ne utječe na kvalitetu i posebnosti ulja jer su utvrđene najveće dopuštene vrijednosti kiselosti i indeksa peroksida.

Izbrisano je navođenje „djevičanskog” svojstva ulja jer je to svojstvo povezano sa sadržajem kiselosti ulja i jer ulje može biti i „ekstradjevičansko”.

Dokaz o podrijetlu

U skladu s razvojem nacionalnih zakona i propisa tekst rubrike „Podatci koji dokazuju podrijetlo proizvoda iz zemljopisnog područja” pročišćen je i objedinjuje osobito obveze prijavljivanja i vođenja evidencije o sljedivosti proizvoda te praćenju uvjeta proizvodnje.

Usto, toj je rubrici pridodano i nekoliko odredaba o evidencijama i deklaracijama kojima se jamči sljedivost i nadzor sukladnosti proizvoda sa zahtjevima specifikacije.

Metoda proizvodnje

— Glavne sorte: analiza stanja u maslinicima koji se trenutačno upotrebljavaju za proizvodnju pokazala je da je u njima već primijenjen najmanji traženi udio glavnih sorti od 80 %. Prema tome, predlaže se brisanje roka za dosezanje najmanjeg traženog postotka koji je prvotno utvrđen na 2019.

— Sekundarne sorte: kako bi se pojednostavnio nadzor sukladnosti sorti, navodi se popis određenih starih lokalnih sorti koje se uzimaju u obzir kao sekundarne sorte: ribier, sabine, saurine, sigeoise, triparde. Međutim, taj popis nije potpun i obuhvaća najrasprostranjenije sorte.

— Sorte oprašivači: s obzirom na to da odabrane sorte maslina nisu samooplodne, izmjena se odnosi na uvođenje moguće prisutnosti stabala maslina sorti oprašivača ako su u dotičnom masliniku ravnomjerno raspoređene i obuhvaćaju najviše 5 % broja stabala u masliniku, u skladu s trenutačnim praksama. Dopušta se upotreba maslina s tih stabala.

— Gustoća sadnje: ne mijenjaju se odredbe o gustoći, ali pojašnjuju se načini računanja gustoće i najmanja udaljenost među stablima utvrđena je na četiri metra.

— Međukulture: uvodi se zabrana prisutnosti međukultura u maslinicima sa ZOI-jem kako bi se spriječilo da stablima maslina oduzimaju prirodne resurse, osobito kada su mlada, te kako bi se pospješila kvaliteta proizvoda. Međutim, u skladu s lokalnim običajima dopušta se prisutnost stabala voćki raspoređenih među nasadima, za koje se smatra da ne utječu na konačnu kvalitetu proizvoda, pod uvjetom da njihov udio na dotičnoj zemljišnoj čestici ne prelazi 5 % ukupnog broja stabala.

— Navodnjavanje: predlaže se utvrđivanje roka za navodnjavanje umjesto prvotne odredbe kojom se dopušta navodnjavanje „do dozrijevanja” jer je ta odredba nejasna. Stoga se rok utvrđuje na 30. rujna.

— Prinos: pojašnjen je način izračuna prinosa kako bi se izbjegla različita tumačenja. Stoga se navodi da se taj prinos računa ovisno o „količini ubranih plodova”, „bez obzira na namjenu maslina” i „u prosjeku” za sve utvrđene zemljišne čestice na gospodarstvu.

Kako bi se osigurala dovoljna kvaliteta prerađenih maslina, navodi se starost stabala u kojoj počinju davati plodove: stabla moraju na zemljišnoj čestici biti posađena prije najmanje pet godina.

— Berba: uvode se razne odredbe o berbi kako bi se bolje utvrdile prakse i osigurala kvaliteta ubranih maslina:

— pravila o početku sezone berbe: datum početka berbe utvrđuje se odlukom službi nadležnog tijela (ravnatelja Nacionalnog instituta za podrijetlo i kvalitetu (INAO)) na obrazloženi prijedlog skupine,

— dopuštene tehnike berbe: navodi se dopuštenje mehaničkih postupaka, bez izmjene dopuštenih tehnika. Specifikacijom predanom pri registraciji ZOI-ja predviđa se da se masline beru izravno sa stabla bez upotrebe proizvoda za otpadanje plodova, pri čemu je dopuštena upotreba mreža za skupljanje plodova. Cilj je tog teksta osobito zabraniti upotrebu maslina koje su prirodno pale na tlo (prezrelih ili oštećenih maslina). Međutim, tim se tekstom ne zabranjuju mehanički postupci berbe za koje je potrebna upotreba mreža za berbu. Predloženom se izmjenom stoga prakse ne mijenjaju nego se samo pojašnjuju,

— izmjena uvjeta skladištenja maslina namijenjenih dozrijevanju prije usitnjavanja: u tom slučaju briše se obveza upotrebe kosturnih sanduka ili paleta. Budući da će u tim maslinama prije usitnjavanja doći do blage anaerobne fermentacije, nije ih potrebno skladištiti u prozračnim spremnicima.

— Zdravstvena kvaliteta prerađenih maslina i rok isporuke: navode se zahtjevi u pogledu kvalitete prerađenih maslina kako bi se izričito pojasnio prethodno navedeni pojam „zdravih” maslina. Odredba je dopunjena utvrđivanjem najvećih udjela maslina s nedostatcima u serijama: „Međutim, dopušta se da svaka prerađena serija sadržava najviše 15 % oštećenih maslina (crvljivih, izjedenih, smrznutih, natučenih, potamnjelih maslina).”

Najdulji rokovi isporuke maslina u uljaru i čuvanja maslina između berbe i usitnjavanja utvrđeni u specifikaciji proizvoda obuhvaćali su obje tehnike proizvodnje (s dozrijevanjem maslina i bez njega). Kako bi se kvaliteta prerađenih maslina prilagodila ovisno o postupku proizvodnje ulja, predlaže se:

— ograničenje roka od berbe do isporuke na dva dana i roka od berbe do usitnjavanja na četiri dana za masline koje prethodno ne dozrijevaju,

— ograničenje roka od berbe do isporuke utvrđenog na četiri dana samo za masline koje dozrijevaju prije usitnjavanja i mogućnost produljenja roka od berbe do usitnjavanja između četiri i deset dana za te iste masline.

— Zrelost prerađenih maslina: specifikacijom proizvoda predviđeno je da se masline beru u povoljnom stupnju zrelosti. Kako bi se pojasnila očekivana zrelost s obzirom na svojstva maslinova ulja „Huile d’olive d’Aix-en-Provence” te kako bi se pojednostavnio nadzor, pojašnjava se da u fazi usitnjavanja serije prerađenih maslina sadržavaju „najmanje 40 % maslina koje poprimaju boju (prelaze iz jarke zelene u žutu)”.

— Proizvodnja ulja: navodi se postotak glavnih sorti u ulju: propisano je da u ulju mora biti najmanje 60 % maslina glavnih sorti. Ta se izmjena uvodi kako bi se osiguralo da maslinovo ulje „Huile d’olive d’Aix-en-Provence” bude višesortno i proizvedeno većinom od glavnih sorti.

Radi jasnoće teksta, proizvođači su željeli da se u potpunosti popišu različiti postupci i načini obrade dopušteni za proizvodnju maslinova ulja. Dodano je sljedeće: uklanjanje listova, drobljenje, miješanje, ekstrakcija centrifugiranjem ili prešanjem.

— Skladištenje ulja: radi očuvanja kvalitete proizvoda u fazi stavljanja na tržište, dodaje se sljedeće: „Ulja se skladište u optimalnim uvjetima čuvanja, zaštićena od svjetla, topline i bilo kakvih velikih temperaturnih razlika”.

Označivanje

Oznake na etiketi specifične za oznaku izvornosti usklađene su s odredbama Uredbe (EU) br. 1151/2012. Uvedena je odredba o obveznom stavljanju dodatne oznake „zrele masline” za ulja proizvedena tom metodom. Nadalje, upotreba oznake ZOI Europske unije te naziva „zaštićena oznaka izvornosti” obvezna je na etiketi proizvoda oznake izvornosti „Huile d’olive d’Aix-en-Provence”.

Ostalo

Uzevši u obzir izmjene nacionalnih zakona i propisa, rubrika „Nacionalni zahtjevi” sastavljena je u obliku tablice s glavnim točkama koje je potrebno nadzirati, njihovim referentnim vrijednostima i načinom njihova ocjenjivanja.

JEDINSTVENI DOKUMENT

„HUILE D’OLIVE D’AIX-EN-PROVENCE”

EU br.: FR-PDO-0105-01279 – 17.11.2014.

ZOI ( X ) ZOZP ( )

1. Naziv

„Huile d’olive d’Aix-en-Provence”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masnoće (maslac, margarin, ulja itd.)

3.2. Opis proizvoda na koji se odnosi naziv iz točke 1.

Maslinovo ulje „Huile d’olive d’Aix-en-Provence” ima miris svježe trave, sirove artičoke i katkad primjese vanilije. U ustima su prisutne i arome svježe trave i/ili sirove artičoke, katkad upotpunjene primjesama oraha, svježih lješnjaka i šumskog voća. Na kraju u ustima može biti prisutna aroma papra. Prije prvog stavljanja na tržište pikantnost (u smislu ovog jedinstvenog dokumenta naziva se i „ljutinom”) i gorčina tijekom prva četiri mjeseca nakon usitnjavanja iznose od 1 do 5 na organoleptičkoj ljestvici Međunarodnog vijeća za masline (IOC), a zatim postupno slabe te nakon tog razdoblja iznose od 1 do 3.

Slobodna kiselost, izražena u oleinskoj kiselini, iznosi najviše 0,8 grama na 100 grama.

Maslinovo ulje „Huile d’olive d’Aix-en-Provence” s oznakom „zrele masline” ima prilično intenzivan miris kojim prevladavaju arome prepečenog kruha, crne masline i kuhane artičoke katkad upotpunjene primjesama kakaa ili vanilije. U ustima prevladavaju arome kruha s kvascem, crne masline, kakaa i kuhane artičoke. To se ulje odlikuje i time da gotovo uopće nije gorko ni ljuto. Gorčina i ljutina tijekom prva četiri mjeseca nakon usitnjavanja iznose najviše 2 na organoleptičkoj ljestvici IOC-a, a zatim postupno slabe te nakon tog razdoblja iznose manje od 1. Slobodna kiselost, izražena u oleinskoj kiselini, iznosi najviše 1,5 grama na 100 grama.

Maslinovo ulje „Huile d’olive d’Aix-en-Provence” s oznakom „zrele masline” ili bez te oznake iznimno je gusto.

U fazi prvog stavljanja na tržište indeks peroksida mora iznositi najviše 15 miliekvivalenata peroksidnog kisika na 1 kg maslinova ulja.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Maslinovo ulje proizvodi se od maslina iz maslinikā koji se sastoje od najmanje 80 % sljedećih takozvanih „glavnih” sorti: aglandau, cayanne i salonenque (od kojih su obvezno prisutne dvije); od takozvanih „sekundarnih” sorti kao što su bouteillan, grossane, picholine, verdale-des-Bouches-du-Rhône, starih lokalnih sorti (posađenih prije mraza 1956. koje su na području proizvodnje zastupljene u velikom broju) te od sorti koje se nazivaju „oprašivačima” (najviše 5 %).

3.4 Posebni proizvodni postupci koji se moraju provesti na određenom zemljopisnom području

Svi postupci, od proizvodnje maslina do proizvodnje maslinova ulja, provode se na određenom zemljopisnom području.

3.5 Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6 Posebna pravila za označivanje proizvoda na koji se odnosi registrirani naziv

Osim obveznih oznaka predviđenih propisima o označivanju i prezentiranju prehrambenih proizvoda, etiketa za ulja s oznakom izvornosti „Huile d’olive d’Aix-en-Provence” sadržava sljedeće podatke:

— naziv oznake izvornosti „Huile d’olive d’Aix-en-Provence”, po potrebi s oznakom „olives maturées” (zrele masline) navedenom odmah nakon naziva oznake izvornosti, slovima veličine koja iznosi najmanje pola veličine slova naziva oznake izvornosti, te s oznakom „appellation d’origine protégée” (zaštićena oznaka izvornosti).

Te oznake nalaze se u istom vidnom polju na istoj etiketi. Navode se uočljivim, čitljivim, neizbrisivim slovima koja su dovoljno velika da se dobro ističu u okviru u kojem su ispisana te da ih se može jasno razlikovati od svih drugih pisanih navoda i znakova.

— oznaku ZOI Europske unije.

4. Sažeta definicija zemljopisnog područja

Zemljopisno područje proizvodnje oznake izvornosti „Huile d’olive d’Aix-en-Provence” obuhvaća sljedeće općine:

Departman Bouches-du-Rhône: — cijelo područje sljedećih općina: Alleins, Aubagne, Cabriès, Cuges-les-Pins, Gémenos, Lambesc, Les Pennes-Mirabeau, Rognac, Rognes, Roquefort-la-Bédoule, Saint-Cannat, Saint-Chamas, Saint-Mitre-les-Remparts, Vernègues, Vitrolles, — dio područja sljedećih općina: Berre-l’Etang, Grans, Istres, Marseille, Martigues, Miramas, Le Puy-Sainte-Réparade, Port-de-Bouc, Saint-Estève-Janson, Salon-de-Provence, — sve općine kantonâ Aix-en-Provence Nord-Est, Aix-en-Provence Sud-Ouest, Aix-en-Provence Centre, Allauch, Châteauneuf-Côte-Bleue (osim općine Châteauneuf-les-Martigues koja je djelomično obuhvaćena), Gardanne, Roquevaire, Trets, Pélissanne.

Departman Var: — cijelo područje sljedećih općina: Pourcieux, Pourrières, Saint-Zacharie.

U gradskoj vijećnici podnesen je kartografski dokument kojim su utvrđene granice zemljopisnog područja u pogledu djelomično obuhvaćenih općina. Za te je općine podjela na kartografske jedinice dostupna na web-mjestu nacionalnog nadležnog tijela u skladu sa zahtjevima Direktive INSPIRE.

5. Povezanost sa zemljopisnim područjem

5.1. Posebnosti zemljopisnog područja

Zemljopisno područje maslinova ulja „Huile d’olive d’Aix-en-Provence” odlikuje se sljedećim elementima:

Prirodni čimbenici:

— zemljopisna cjelina: jugoistočna donja Provansa s vapnenačkom podlogom,

— područje obilježeno provansalskom klimom sa suhim i vrućim ljetima, ali katkad i s niskim zimskim noćnim temperaturama,

— godišnja količina padalina iznosi od 600 do 700 mm te su često u obliku snažnih pljuskova, ali vremenski su ograničene na 70 dana godišnje,

— velik broj sunčanih sati u prosjeku iznosi oko 2 700 sati godišnje,

— prisutnost čestih i snažnih zapadnih i sjeverozapadnih vjetrova, to jest mistrala i tramontane,

— reljef koji čine brežuljci i vapnenačka gorja čiji se vrhovi mogu nalaziti iznad 1 000 m nadmorske visine,

— karbonatna tla često bogata šljunkom, propusna, s pH-vrijednosti od 8,1 do 8,3 i ukupnim udjelom vapnenca od 20 % do 38 %.

Ljudski čimbenici:

— ljudi na tom području od pamtivijeka uzgajaju masline i proizvode maslinovo ulje. Najstarije uljare otkrivene na zemljopisnom području potječu iz 4. stoljeća prije nove ere,

— tijekom stoljećā uglavnom su odabirale sorte aglandau, salonenque i cayanne,

— okrugao i nizak oblik stabala maslina koji nalazimo u tom krajoliku zajednička je značajka maslinarskog predjela u pokrajini Aix-en-Provence i omogućuje nizak ili polunizak nasad,

— stabla maslina obrezuju se redovito, a najmanje svake dvije godine,

— berba maslina tradicionalno se odvija od kraja listopada do kraja prosinca. Masline se beru kada poprimaju boju, to jest prije potpunog dozrijevanja,

— ulje se tradicionalno proizvodi na dva načina: prvo se temelji na preradi svježe ubranih maslina (oko 70 % obujma proizvedenog ulja), a drugo na preradi maslina koje prethodno dozrijevaju (oko 30 % obujma proizvedenog ulja) nekoliko dana prije usitnjavanja. Uljari su otprilike do 1950. zbog opreme koja se upotrebljavala za ekstrakciju i zbog ograničenih proizvodnih kapaciteta mlinova tijekom sezone skladištili masline nekoliko dana prije nego što su ih mogli usitniti. Razvoj suvremenih preša nakon 1950. omogućio je da se zaobiđe ta prethodna faza dozrijevanja maslina. Međutim, uljari iz pokrajine Aix-en-Provence zadržali su običaj da se dio ulja proizvodi od maslina koje se prije usitnjavanja ostave nekoliko dana da dozrijevaju jer je proizvod nastao takvom praksom oduvijek bio tražen.

5.2. Posebnosti proizvoda

Bitna karakteristika maslinova ulja „Huile d’olive d’Aix-en-Provence” temelji se na mješavini lokalnih sorti među kojima su glavne sorte aglandau, salonenque i cayanne.

Zajedno s običajima proizvodnje ulja prema kojima se provodi ili ne provodi dozrijevanje maslina prije usitnjavanja, ta karakteristika maslinovu ulju „Huile d’olive d’Aix-en-Provence” daje sljedeće posebnosti:

— ulje od svježe usitnjenih maslina odlikuje se uglavnom aromama svježe trave i sirove artičoke. Na kraju u ustima može biti prisutna aroma papra. Prisutne su ljutina i gorčina te su više ili manje naglašene,

— ulje od „zrelih” maslina ima prilično intenzivan miris te arome prepečenog kruha, kruha s kvascem, crne masline i kuhane artičoke katkad upotpunjene primjesama kakaa ili vanilije. Karakteristično je i da ulje gotovo uopće nije ljuto ni gorko.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Većinom vapnenačka tla, propusna na terasama vapnenačkih brežuljaka i gorja na zemljopisnom području, uglavnom blage temperature i dovoljna količina padalina čine povoljne uvjete za proizvodnju kvalitetnih maslina, na čemu se već stoljećima temelji maslinarstvo u pokrajini Aix-en-Provence. Učestalost snažnih vjetrova i velik broj sunčanih sati nude i dobre zdravstvene uvjete jer pospješuju isparavanje kišnice i omogućuju da se stabla maslina smjeste na nadmorskoj visini do 800 m uz povoljnu izloženost suncu. Zbog vjetra stabla moraju imati nizak uzgojni oblik te se moraju redovito obrezivati, što je karakteristično za maslinarski krajolik zemljopisnog područja. Budući da je zemljopisno područje kontinentalno, nastaje temperaturna razlika koja zimi može prouzročiti mraz. Ljudi su tijekom stoljeća odabirali sorte koje su najotpornije na mraz i najprilagođenije načinu uzgoja u niskim nasadima, poput sorti aglandau, salonenque i cayanne. Te tri glavne sorte najkvalitetnije su za proizvodnju ulja. Sorte salonenque i cayanne suzbijaju agresivan okus sorte aglandau na početku sezone. Klimatski uvjeti zemljopisnog područja naveli su ljude da masline beru od kraja listopada do kraja prosinca, prije potpunog dozrijevanja, to jest kada masline poprimaju boju. Iz spoja sorti, razdoblja berbe i običaja brzog usitnjavanja ili usitnjavanja nakon prethodnog dozrijevanja maslina, proizlaze posebnosti maslinova ulja „Huile d’olive d’Aix-en-Provence”: njegove arome, ali i ljutina i gorčina koje su umjerene ili ih gotovo uopće nema. Zbog dodatnog čuvanja maslina prije usitnjavanja dolazi do blage anaerobne fermentacije maslina i time se omogućuje proizvodnja ulja koje gotovo uopće nije ljuto ni gorko te je šireg aromatskog profila, vrlo složenih i vrlo snažnih aroma. Brzim usitnjavanjem maslina nakon berbe čuva se ljutina i gorčina ulja te izraženije biljne arome.

Maslinovo ulje „Huile d’olive d’Aix-en-Provence” ugled je steklo zahvaljujući svojim posebnostima. Povijesni dokumenti pokazuju da je maslinovo ulje „Huile d’olive d’Aix-en-Provence” oduvijek bilo vrlo hvaljeno. Opat Couture, svećenik u Miramasu, u svojem djelu „Traité de l’olivier” (ur. A. David, 1786.) to ulje opisuje kao „najnježnije, najcjenjenije, najsavršenije, najtraženije, najbolje ulje koje se prodaje na sve četiri strane svijeta.”

Upućivanje na objavu specifikacije

(članak 6. stavak 1. drugi podstavak ove Uredbe)

https://info.agriculture.gouv.fr/gedei/site/bo-agri/document_administratif-862c79a6-7b7b-4b02-9f38-f767a7b81366/telechargement

(1) SL L 343, 14.12.2012., str. 1.